Diari Oficial de la Generalitat Valenciana


Sumari del DOGV 5983, del 27-03-2009 (2009/3381)

ORDRE de 11 de març de 2009, de la Conselleria d'Economia, Hisenda i Ocupació, per la qual es convoca i es regula per a l'exercici 2009 la concessió de subvencions per a facilitar la mobilitat geogràfica dels desocupats de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5983

Data del DOGV
:   27-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3381


Data del document
:   11-03-2009

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * ajuda pública
    * suport econòmic
    * ajuda a l'ocupació
    * mobilitat de la mà d'obra
    * aturat
    * inserció professional

ORDRE de 11 de març de 2009, de la Conselleria d'Economia, Hisenda i Ocupació, per la qual es convoca i es regula per a l'exercici 2009 la concessió de subvencions per a facilitar la mobilitat geogràfica dels desocupats de la Comunitat Valenciana. [2009/3381]  
Amb el propòsit de donar cobertura social als treballadors desocupats, el 22 d'abril de 2008 es va publicar en el BOE el Reial Decret Llei 2/2008, de 21 d'abril, de mesures d'impuls a l'activitat econòmica, pel qual s'habilitava al Govern per a l'aprovació d'un Pla extraordinari de mesures d'orientació, formació professional i inserció laboral, a fi de reforçar l'estabilitat professional tant de les persones desocupades com les exposades a la seua exclusió del mercat laboral.  
Este Reial Decret Llei establix que dit Pla serà objecte d'aplicació en tot el territori de l'Estat i la seua gestió es realitzarà per les comunitats autònomes amb competències estatutàriament assumides en l'àmbit del treball, l'ocupació i la formació i pel Servici Públic d'Ocupació Estatal.  
En tractar-se d'ajudes la gestió i control de les quals s'ha transferit a la Generalitat, es fa necessària la seua adaptació a les peculiaritats organitzatives d'esta, de manera que la present ordre recull les bases establides en el dit Reial Decret Llei quant a les ajudes per a facilitar la mobilitat geogràfica dels treballadors desocupats.  
En virtut d'això, fent ús de les facultats conferides per la Llei 5/1983, de 30 de desembre, del Consell, i el Decret 129/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Economia, Hisenda i Ocupació.   
ORDENE  
CAPÍTOL I  
Disposicions generals  
Article 1. Objecte i àmbit d'aplicació  
La present ordre té com a objecte facilitar la mobilitat geogràfica dels treballadors desocupats per mitjà de la concessió d'ajudes individuals que compensen les despeses derivades del trasllat de la seua residència habitual amb motiu d'una nova contractació.  
Article 2. Beneficiaris  
Seran beneficiaris d'estes ajudes els treballadors desocupats inscrits en el Centre SERVEF d'Ocupació corresponent la contractació dels quals implique mobilitat geogràfica. A l'efecte d'esta ordre es considerarà que hi ha mobilitat geogràfica quan concórrega la totalitat de les circumstàncies següents:  
a) Que, com a conseqüència de la contractació, es produïsca un trasllat efectiu de la residència habitual del treballador.  
b) Que la localitat de destinació on s'ubique el lloc de treball es trobe a més de 100 quilòmetres de la localitat d'origen.  
c) Que la contractació siga per mitjà d'un contracte indefinit o temporal, amb una duració efectiva del contracte igual o superior a sis mesos.  
Article 3. Limitacions per a obtindre la condició de beneficiari  
No podran obtindre la condició de beneficiari aquells treballadors en què concórrega alguna de les prohibicions previstes en l'article 13 de la Llei 38/2003, de 17 de novembre, General de Subvencions, l'apreciació dels quals es farà en la forma prevista en el dit article.  
Article 4. Obligacions del beneficiari  
Sense perjuí del que disposa l'article 14 de la Llei 38/2003, de 17 de novembre, General de Subvencions, són obligacions del beneficiari:  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen esta concessió.  
b) Facilitar totes aquelles dades i informació, en qüestions relacionades amb les subvencions concedides, que li siga requerit pel SERVEF, així com comunicar a este òrgan les incidències i les variacions que es produïsquen amb relació a aquelles.  
c) Comunicar durant el termini de vigència de l'expedient, la sol·licitud o la concessió d'altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present ordre.  
d) Complir les obligacions imposades per la legislació específica aplicable.  
e) En el cas de les ajudes a què fan referència els apartats c) i d) de l'article 5.1 de la convocatòria, haurà d'aportar-se en el termini d'un mes des de la data en què puga acreditar-se la totalitat de les despeses subvencionables la seua corresponent justificació per mitjà de:   
- Rebuts de pagament pel lloguer o adquisició de la vivenda o altres despeses d'hostalatge.  
- Documentació que acredite el pagament de les despeses de guarderia o d'atenció a persones dependents.  
Article 5. Tipus i quantia de les ajudes  
1. Les ajudes per a facilitar la mobilitat geogràfica podran consistir en:  
a) Despeses de desplaçament: Estes subvencions es destinaran a cobrir les despeses de desplaçament del beneficiari, així com dels familiars a càrrec seu que convisquen amb ell, des de la localitat d'origen a la de la nova destinació.  
Quan el desplaçament es realitze en línia regular de transport públic la quantia màxima de l'ajuda serà l'import del bitllet o passatge de la tarifa corresponent a la classe segona, turista o equivalent.  
Si s'utilitza per al desplaçament el vehicle particular, la quantia màxima de l'ajuda es calcularà a raó de 0,19 euros per quilòmetre.  
En tot cas, estes subvencions no podran superar la quantia de 4 vegades l'Indicador Públic de Renda d'Efectes Múltiples (IPREM) mensual vigent.  
b) Despeses de transport de mobiliari i efectes: Pel trasllat de mobiliari i efectes del treballador, així com dels familiars a càrrec seu que convisquen amb ell, des de la localitat d'origen a la de la nova destinació. La quantia de l'ajuda serà la del cost del dit trasllat, fins a un màxim de 4 vegades l'IPREM mensual vigent.  
c) Despeses d'allotjament: Estes subvencions es destinaran a cobrir despeses generades durant els dotze primers mesos de vigència del contracte per l'allotjament, incloent el lloguer o adquisició de vivenda o altres despeses d'hostalatge, del beneficiari i dels familiars a càrrec seu que convisquen amb ell, en la localitat de la nova destinació. La quantia màxima de l'ajuda serà de deu vegades l'IPREM mensual vigent.  
d) Despeses de guarderia i d'atenció a persones dependents: Estes subvencions es destinaran a cobrir les despeses generades per assistència a guarderies o altres centres, durant al primer cicle d'educació infantil, dels fills del beneficiari que depenguen econòmicament d'este o per atenció de les persones dependents a càrrec seu, durant els dotze primers mesos de vigència del contracte. La quantia màxima de l'ajuda serà de 4 vegades l'IPREM mensual vigent.  
2. Únicament podran ser objecte de subvenció aquelles despeses que tinguen lloc durant l'any 2009, sense perjuí que porten causa d'un contracte de treball subscrit a partir del 22 d'abril de 2008.  
Article 6. Incompatibilitats  
Les ajudes establides en la present ordre són incompatibles amb qualsevol altra ajuda que tinga el mateix objecte.  
CAPÍTOL II  
Procediment per a la concessió de les ajudes  
Article 7. Presentació de sol·licituds i documentació  
1. Les sol·licituds per a l'obtenció de les ajudes regulades en la present ordre es presentaran en imprés normalitzat, junt amb la documentació requerida, en les direccions territorials d'Ocupació i Treball del SERVEF, sense perjuí de poder presentar-la en els altres llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per Llei 4/1999.  
2. A més de la documentació específica exigible per a cada ajuda, les sol·licituds hauran d'acompanyar-se en tot cas de la següent documentació  
a) Documentació acreditativa i identificativa de la persona sol·licitant.  
b) Declaració responsable de no estar sotmés en les prohibicions per a obtindre la condició de beneficiari, a què fa referència l'article 13 de la llei 38/2003, de 17 de novembre, General de Subvencions.  
c) Dos exemplars originals de les dades de domiciliació bancària, segons model normalitzat (fitxa de manteniment de tercers). Al seu torn, i en virtut de l'article 4.1.c) de l'Orde de 15 de febrer de 2005, de la Conselleria d'Economia, Hisenda i Ocupació, (DOGV núm. 4959, de 4 de març de 2005), s'aportarà certificat de l'entitat bancària en què s'acredite la titularitat del compte bancari corresponent.  
d) Document d'Alta i Renovació de la Demanda d'Ocupació (DARDE).   
e) Autorització per a accedir a la vida laboral.  
f) Nou contracte de treball amb una duració igual o superior a sis mesos. En el supòsit de contractes de duració determinada en què no conste la data de terminació, certificat de l'empresa que la duració prevista és igual o superior a sis mesos.  
g) Certificats d'empadronament de l'antic i del nou domicili, corresponents al beneficiari i als familiars a càrrec seu que convisquen amb ell.  
3. En funció de l'ajuda sol·licitada en cada cas haurà d'aportar-se així mateix:  
3.1. En el cas de les subvencions per despeses de desplaçament:  
a) Bitllets de transport o documents acreditatius del trajecte realitzat i del seu import o, si és el cas, declaració d'utilització de vehicle particular i justificants dels peatges abonats, del beneficiari i dels familiars a càrrec seu que convisquen amb ell.  
b) Si és el cas, còpia compulsada del Llibre de Família o certificat de convivència.  
c) Si és el cas, justificant de pagament del peatge.  
3.2. En el cas de les subvencions per despeses de transport de mobiliari i efectes, es justificarà el pagament per mitjà de les corresponents factures efectivament abonades o altres documents comptables de valor probatori equivalent, contractes o una altra documentació acreditativa de les despeses efectivament realitzades.  
3.3. En el cas de les subvencions per despeses d'allotjament:  
a) Fotocòpia compulsada del contracte d'adquisició o lloguer de vivenda o qualsevol altra documentació justificativa de l'hostalatge, a nom del sol·licitant.  
b) Si és el cas, còpia compulsada del Llibre de Família o certificat de convivència.  
3.4. En el cas de les subvencions per despeses de guarderia i d'atenció a persones dependents:  
a) Còpia compulsada del Llibre de Família i documentació identificativa dels fills o menors acollits del beneficiari i de les persones dependents a càrrec seu.  
b) Matrícules, inscripcions o una altra documentació justificativa de la seua realització.  
4. La presentació de la sol·licitud de subvenció comportarà l'autorització del sol·licitant perquè l'òrgan gestor de les ajudes obtinga directament l'acreditació del compliment de les obligacions tributàries i amb la Seguretat Social.  
No obstant això, el sol·licitant podrà denegar o revocar este consentiment efectuant comunicació escrita en este sentit. En este supòsit, hauran de presentar-se certificats originals positius de l'Agència Estatal de l'administració Tributària, de la Conselleria d'Economia, Hisenda i Ocupació i de la Tresoreria General de la Seguretat Social, expressius d'estar al corrent en el compliment de les obligacions fiscals i amb la Seguretat Social, la validesa de la qual haurà d'estendre's a la data del pagament de l'ajuda.  
Article 8. Termini de presentació de sol·licituds  
1. En el cas de les ajudes per despeses de desplaçament i de transport de mobiliari i efectes, les sol·licituds es presentaran en el termini d'un mes des de la data en què s'efectue el seu pagament i, en tot cas, fins al 31 d'octubre de 2009.  
2. En el cas de les despeses d'allotjament i despeses de guarderia i d'atenció a persones dependents, les sol·licituds es presentaran en el termini d'un mes des de la data en què s'inicien les dites accions subvencionables i, en tot cas, fins al 31 d'octubre de 2009.  
3. Si les dates a què es fa referència en els apartats anteriors hagueren tingut lloc entre l'1 de gener de 2009 i la data de publicació d'esta ordre en el Diari Oficial de la Comunitat Valenciana, el termini d'un mes es comptarà a partir de l'endemà de la dita publicació.  
Article 9. Procediment de concessió  
1. Les ajudes regulades en esta ordre s'atorgaran a sol·licitud dels treballadors en règim de concessió directa, atenent al seu caràcter singular pel seu interés públic, econòmic i social derivat de les particulars circumstàncies econòmiques i socials del col·lectiu de treballadors desocupats.  
2. Les ajudes s'atorgaran fins a esgotar el crèdit disponible en l'exercici econòmic corresponent, segons l'ordre en què la sol·licitud haja tingut entrada en qualsevol dels registres a què s'ha fet referència en l'article 7, sempre que concórreguen els requisits i s'haja aportat la documentació exigida per a cada tipus d'ajuda.  
3. L'òrgan competent per a la tramitació de sol·licituds podrà demanar dels interessats l'aportació addicional d'altres documents o dades aclaridores que considere necessaris per a resoldre sobre la sol·licitud presentada.  
Article 10. Resolució de concessió de les ajudes   
1. La competència per a resoldre sobre les sol·licituds formulades correspon als directors territorials d'Ocupació i Treball dins dels seus respectius àmbits, per delegació del director general del SERVEF, de conformitat amb el règim vigent de delegació de competències.  
2. El termini màxim per a resoldre i notificar la resolució procedent serà de sis mesos a comptar de l'endemà de la presentació de la sol·licitud en qualsevol dels registres a què fa referència l'article 7 de la present ordre.  
3. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/99, de 13 de gener, en relació amb el que disposa l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat; i això sense perjuí que subsistisca l'obligació legal de resoldre sobre la sol·licitud.  
Article 11. Control de les ajudes  
1. Correspondrà als directors territorials d'Ocupació i Treball dur a terme la funció de control de les subvencions concedides, així com l'avaluació i el seguiment del present programa.  
2. El beneficiari estarà obligat a sotmetre's a les actuacions de control financer previst en l'article 45 de la Llei 38/2003, de 17 de novembre, General de Subvencions que es realitzen per part de la Intervenció General i així mateix haurà de complir amb l'obligació de col·laboració amb el control financer de conformitat amb el que disposa l'article 46 de la Llei 38/2003, de 17 de novembre, General de Subvencions.  
Article 12. Liquidació de les ajudes  
1. La liquidació de les ajudes s'efectuarà una vegada complits i justificats documentalment els requisits establits, tal com s'especifique per a cada tipus d'ajuda en els articles corresponents d'esta ordre o en la corresponent resolució de concessió.  
2. Correspon als directors territorials d'Ocupació i Treball el reconeixement de l'obligació i la proposta de pagament d'estes ajudes, per delegació del director general del SERVEF, de conformitat amb el règim vigent de delegació de competències.  
Article 13. Modificació i reintegrament de les ajudes concedides  
1. Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, nacionals o internacionals, podrà donar lloc a la modificació de la resolució de concessió.  
2. Donaran lloc a l'obligació de reintegrar, totalment o parcialment, les quantitats percebudes, així com l'exigència de l'interés de demora des de la data del pagament de la subvenció fins que s'acorde la procedència del reintegrament de la mateixa, els supòsits previstos en l'article 37 de la Llei 38/2003, de 17 de novembre, General de Subvencions, i de conformitat amb el que establixen els articles 91, 92 i 93 del Reial Decret 887/2006.  
3. En el cas que el contracte subscrit s'extingisca abans de transcórrer sis mesos des de la seua data d'efectivitat per causes imputables a l'interessat, excepte la consignada en l'article 49.1.m) del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, es perdrà el dret al cobrament de les subvencions. S'exceptuarà el supòsit en què el treballador formalitze en el termini d'un mes una nova contractació, amb els mateixos requisits, i haja notificat esta circumstància i enviat còpia del nou contracte a la corresponent Direcció Territorial d'Ocupació del SERVEF en el termini d'un mes des de la formalització.  
4. El que disposen els paràgrafs precedents s'aplicarà sense perjuí de la possible qualificació dels fets com a infracció administrativa i incoació del corresponent procediment sancionador, de conformitat amb el que disposen els articles 52 i següents de l'esmentada Llei General de Subvencions i el títol IV del Reial Decret 887/2006.  
5. El procediment de reintegrament de subvencions es regirà en tot cas pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El capítol II del títol II de la Llei 38/2003 i el capítol II del títol III del Reial Decret 887/2006 també resultaran d'aplicació.  
DISPOSICIONS ADDICIONALS  
Primera. Finançament  
1. Les ajudes regulades en la present ordre es finançaran a càrrec del subprograma 322.51, Foment d'Ocupació, codi de línia T5631000, per un import global màxim de 500.000 €, fons procedents del SPEE.  
2. Si al llarg de l'exercici 2009 existira crèdit disponible que permetera incrementar el finançament pressupostari d'esta ordre, el SERVEF, prèvia publicació del dit crèdit en el DOCV, podrà destinar-lo al finançament d'altres sol·licituds presentades a l'empara d'esta convocatòria que, com a conseqüència de l'esgotament dels crèdits, no hagueren pogut ser ateses inicialment o ho hagueren sigut per un import inferior al sol·licitat.  
Segona. Compatibilitat amb el mercat comú  
A les ajudes regulades en la present convocatòria no els resulta d'aplicació el que preveu l'article 87, apartat 1 del Tractat Constitutiu de la Comunitat Europea, per tractar-se d'ajudes que no beneficien a empreses sinó que van dirigides a particulars que no exercixen a títol individual cap tipus d'activitat econòmica, de manera que no complixen amb el requisit de l'avantatge econòmic ni amb el falsejament de la competència que afecte els intercanvis comercials entre els estats membres.  
Tercera. Models normalitzats  
Els impresos normalitzats a què s'al·ludix en la present Ordre es troben a disposició dels sol·licitants en l'adreça d'Internet: http://www.servef.es, així com en les direccions territorials d'Ocupació del SERVEF.  
Quarta. Normativa aplicable  
La present ordre arreplega les bases establides pel Reial Decret Llei 2/2008, de 21 d'abril, de mesures d'impuls a l'activitat econòmica i es regirà per la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, així com pel que disposa el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat.  
DISPOSICIONS FINALS  
Única. Facultats d'execució i desenvolupament  
Es faculta el director general del SERVEF per a dictar totes les instruccions que siguen necessàries per a l'execució i el desenvolupament del que disposa esta ordre, i es delega en este la competència per a l'ampliació dels terminis de presentació d'instàncies i justificacions, amb caràcter excepcional, sempre que concórreguen en l'expedient circumstàncies degudament motivades que impossibiliten la seua presentació en els terminis assenyalats en la present ordre. El director general del SERVEF podrà autoritzar l'ampliació dels dits terminis fins a la data de tancament de l'exercici pressupostari corresponent, dins dels límits legalment establits.  
Contra el present acte, que esgota la via administrativa, podran les persones interessades interposar recurs contenciós administratiu en el termini de dos mesos a comptar des de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant d'este mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és el cas, qualsevol altre recurs que consideren convenient.  
València, 11 de març de 2009  
El vicepresident segon del Consell i conseller d'Economia, Hisenda i Ocupació,  
GERARDO CAMPS DEVESA